Un bărbat în vârstă de 52 de ani, din Ploiești, a reușit să păcălească vigilența angajaților magazinului Altex din cadrul Prahova Value Centre, plecând cu două televizoare în loc de unul. Fapta s-a petrecut în decembrie 2023, prejudiciul ridicându-se la 1600 de lei. Pe 11 martie, anul acesta, bărbatul a fost reținut pentru 24 de ore, fiind anchetat pentru comiterea infracțiunii de înșelăciune.
Ploieșteanul nu a mers singur la cumpărături. Și-a luat cu el bună parte din familie, tocmai pentru a-i deruta pe angajați. Astfel, rudele au plecat cu unul dintre televizoare, timp în care individul a ținut ocupat personalul magazinului. A luat un alt televizor identic pe care l-a plătit de data aceasta.
Escrocheria a dus la un prejudiciu de 1600 de lei. În urma perchezițiilor efectuate la domiciliile bărbatului, paguba a fost recuperată pe 20 februarie 2024.
Bărbatul a fost depistat și reținut pe 11 martie. El urmează să fie prezentat unității de parchet competente cu propunere de luare a unei alte măsuri preventive.
"La data de 11 martie, polițiștii din cadrul Secției nr.4 de Poliție Ploiești au depistat și reținut pentru 24 de ore un bărbat de 52 de ani din municipiul Ploiești, bănuit de comiterea infracțiunii de înșelăciune.
În fapt, la data de 12 decembrie 2023, bărbatul, împreună cu alte persoane din familie ar fi indus în eroare angajații unei societăți comerciale care are ca obiect de activitate vânzarea de electronice și electrocasnice din municipiu, însușindu-și un televizor, cu un prejudiciu de aproximativ 1.600 de lei.
La data de 20 februarie a.c., polițiștii Secției nr.4 au pus în aplicare trei mandate de percheziție domiciliară la domiciliile bănuitului, prejudiciul fiind recuperat, fără a fi găsit bărbatul în cauză.
La data de 11 martie a.c., în urma mai multor activități, bănuitul s fost depistat iar în baza probatoriului administrat, față de acesta a fost luată măsura reținerii pentru 24 de ore, urmând ca azi să fie prezentat unității de parchet competente cu propunere de luare a unei alte măsuri preventive.
În cauză, cercetările sunt continuate de polițiști în cadrul unui dosar penal deschis sub aspectul săvârșirii infracțiunii de înșelăciune", au transmis reprezentanții IPJ Prahova.